Nicklas Bendtner, der natten til søndag blev taget for spritkørsel i København, har hyret advokat Michael Juul Eriksen, der vil arbejde på at få nedsat den bødestraf, som venter på fodboldspilleren. - Han mister sit kørekort i tre år og normal praksis er, at man skal betale 1/25 af årslønnen (brutto, red.) ganget med promillen. Og det er bødestørrelsen, jeg agter at udfordre og få sænket markant, siger Michael Juul Eriksen til Ekstra Bladet. - For man skal huske på, at Nicklas skal tjene sine penge på 10-12 år, mens normale danskere måske har en stabil indtægt på 40 år. Han bliver med andre ord ramt "hårdere", og loven tager ikke stilling til sådan en situation. - Jeg er ansat til at få den mindst mulige straf, og jeg mener, at der bør være noget, der hedder rimelighed i proportionerne i sådan en sag, lyder det fra advokaten. Som konsekvens af sin spritkørsel har Bendtner fået karantæne fra landsholdet det næste halve år. Angriberen skal for en dommer i Københavns Byret i dag, hvor der mulighvis forventes at falde dom. /Ritzau/

Referat:
Den nordjyske advokat Michael Juul Eriksen satser på at få nedsat Nicklas Bendtners bødestraf for spritkørsel markant.